ขอต้อนรับท่านทูตอเมริกัน
โดย...ภุมรัตน ทักษาดิพงศ์
8 ต.ค. 2558

โดย...ภุมรัตน ทักษาดิพงศ์
ในที่สุด ท่านทูตอเมริกันคนใหม่ คุณเกล็น เดวีส์ ก็ได้เดินทางมารับตำแหน่งในไทย ก่อนมาก็ทำประชาสัมพันธ์โดยโพสต์ผ่านเฟซบุ๊กมายังคนไทย เป็นการโหมโรงไว้ชั้นหนึ่ง พอมาถึงก็ไหว้ศาลพระภูมิ สิ่งศักดิ์สิทธิ์ภายในบริเวณสถานทูตอเมริกัน ได้ไปถวายพระพรพระบาทสมเด็จพระเจ้าอยู่หัวในสำนักพระราชวัง ก่อนจะไปมอบสาส์นตราตั้งให้กระทรวงการต่างประเทศ การกระทำดังกล่าวถือว่าได้ใจคนไทยพอสมควร การมาทำงานในไทยครั้งนี้ถือว่าเป็นภารกิจที่ท้าทาย โชคไม่ดีที่ท่านมาถึงในช่วงที่ความสัมพันธ์ระหว่างอเมริกันกับประชาชนไทยค่อนข้างตกต่ำ ส่วนหนึ่งเป็นผลจากการกระทำของ คุณคริสตี เคนนีย์ ทูตคนก่อน นอกเหนือจากการเปลี่ยนแปลงทางการเมืองในไทย 
ก่อนมาเมืองไทย ท่านคงมีโอกาสพบปะกับทูตเคนนีย์ซึ่งคงเล่าอะไรหลายสิ่งหลายอย่างให้ท่านฟัง แต่เวลานี้สถานการณ์ในประเทศไทยเปลี่ยนไปแล้ว หวังว่าท่านทูตคนใหม่คงตระหนักดี ท่านมาถึงก็ได้รับคำแนะนำที่ควรฟังไว้จาก น.ต.ประสงค์ สุ่นศิริ อดีตรัฐมนตรีต่างประเทศซึ่งเป็นมิตรสนิทของอเมริกันตลอดมา คุณกษิต ภิรมย์ อดีตรัฐมนตรีต่างประเทศ คุณสุรพงษ์ ชัยนาม อดีตเอกอัครราชทูตหลายประเทศ ซึ่งสรุปได้ว่านักการทูตที่ดีไม่ควรก้าวล่วงและแทรกแซงกิจการภายในของประเทศที่ตัวเองไปประจำอยู่ และหวังว่าคงไม่ประพฤติปฏิบัติตัวแบบทูตคนก่อน หวังว่าท่านทูตคนใหม่จะรู้สถานการณ์ความเป็นจริงของไทยด้วยตัวเอง          
ผู้เขียนในฐานะคนไทยตัวเล็กๆ คนหนึ่งที่มีเพื่อนชาวอเมริกันหลายคน อยากเห็นท่านประสบความสำเร็จในการฟื้นฟูและส่งเสริมความสัมพันธ์อันดีระหว่างสองประเทศสิ่งแรกที่ขอแนะนำท่านคือ ท่านอย่าทำแบบที่ทูตคนก่อนทำเป็นอันขาด เธอมาถึงยังไม่ทันไรก็พูดจาจาบจ้วงสถาบันสูงสุดอันเป็นที่เคารพยิ่งของคนไทย จนคนไทยกลุ่มหนึ่งไปประท้วงที่หน้าสถานทูตอเมริกัน ท่านอย่าทำแบบทูตคนก่อนที่ไปเยี่ยมสำนักพิมพ์อย่างน้อย 2 แห่งที่รู้กันดีในหมู่คนไทยว่าเป็นกลุ่มล้มเจ้าให้เงินสนับสนุนการทำงานของสื่อเหล่านี้
ก่อนจะกลับยังไปเยี่ยมร่ำลาพร้อมกับถ่ายรูปเผยแพร่อย่างเปิดเผยแบบไม่แคร์ความรู้สึกของคนไทยแต่อย่างใด ระหว่างที่พำนักอยู่ในประเทศไทย เธอและเจ้าหน้าที่ระดับสูงในสถานทูตได้เดินทางไปเยี่ยมหมู่บ้านเสื้อแดงหลายแห่งในภาคอีสาน ซึ่งเป็นพื้นที่ขัดแย้งทางการเมืองและมีอะไรเกินกว่านั้นก็รู้ๆ กันอยู่ มีการใช้เจ้าหน้าที่ยูเสดออกไปเคลื่อนไหวสนับสนุนกลุ่มที่ต่อต้านรัฐบาล คสช.ในปัจจุบัน รวมทั้งการสนับสนุนขบวนการประชาธิปไตยใหม่ที่เคลื่อนไหวต่อต้านรัฐบาล คสช.ไม่เพียงแต่ภาคอีสานเท่านั้น
ทูตคนก่อนยังวางเครือข่ายต่อต้านรัฐบาล คสช.ไว้ในภาคเหนือ ภาคใต้ และภาคกลาง เจ้าหน้าที่สถานทูตอเมริกันไปวุ่นวายตามพื้นที่อย่างเปิดเผยเพราะรัฐบาลชุดก่อนไม่ห้ามปราม ท่านทูตควรบอกแพทริก เมอร์ฟีย์ ให้หยุดการเคลื่อนไหวที่กระทบต่อความรู้สึกของคนไทยได้แล้วเขาอ้างว่าการเดินทางไปเยี่ยมเยียนกลุ่มดังกล่าวเป็น “การทูตภาคประชาชน” แต่ท่านใช้การทูตภาคประชาชนเป็นข้ออ้างในการเข้าไปปลุกระดมกลุ่มคนของรัฐบาลที่สูญเสียอำนาจ เคยมีคนถามอุปทูตอเมริกันว่าเมื่ออ้างการทูตภาคประชาชน ท่านไปเยี่ยมกลุ่ม นปช. กลุ่ม พธม. และกลุ่ม กปปส. เท่าๆ กันหรือเปล่า ปรากฏว่าอุปทูตได้แต่นิ่งเงียบ เขารู้ดีว่าที่ไปเยี่ยมนั้นทั้งหมดเป็นหมู่บ้านเสื้อแดงฝ่ายเดียว เป็นการส่งสัญญาณชัดเจนว่าอเมริกาหนุนกลุ่ม นปช. เท่ากับแทรกแซงกิจการภายในของไทย
มีข่าวว่าเมื่อมาถึงท่านทูตจะทบทวนว่าศูนย์อำนาจทางการเมืองของไทยเวลานี้อยู่ที่ไหน หรือน้ำหนักถ่ายเทไปอย่างไรบ้าง เพื่อท่านจะได้เข้าหาศูนย์กลางแห่งอำนาจได้ถูก ก่อนที่ท่านจะมา ท่านคงได้ฟังจากล็อบบี้ยิสต์และสมาชิกสภาคองเกรสบางคนมาแล้วว่า ศูนย์กลางอำนาจทางการเมืองอยู่ที่ทักษิณและพรรคเพื่อไทย ไม่ว่าจะมีการเลือกตั้งกี่ครั้ง พรรคเพื่อไทยของทักษิณก็จะชนะและครองอำนาจตลอดไป วันนี้ท่านทูตต้องทบทวนเรื่องนี้ใหม่ว่า ศูนย์กลางอำนาจขยับเปลี่ยนหรือไม่อย่างไร แค่ไหน หรือยังอยู่ที่ทักษิณเช่นเดิมดังปรากฏตามรายงานของสถานทูตอเมริกันในไทยที่ส่งไปยังกรุงวอชิงตัน ซึ่งรายงาน 8 ใน 10 ฉบับมาจากแหล่งข่าวคนเดียวที่อเมริกาให้ทุนไปเรียนหลังออกจากป่าปี 2522 ที่เขาคุยว่าจะเป็นหัวหน้าพรรคในโอกาสต่อไป และคุยว่าพรรคเพื่อไทยจะคุมอำนาจอย่างเบ็ดเสร็จเด็ดขาดเช่นการเลือกตั้งที่ผ่านมาอีก ท่านยังเชื่อเช่นนั้นอีกหรือ   
เวลานี้ทักษิณและครอบครัว รวมทั้งยิ่งลักษณ์ แกนนำในพรรคเพื่อไทยหลายคนเจอหมายจับอีกหลายคดีที่อาจรอดหรือติดคุกยังไม่ทราบ นอกเหนือจากคดีที่ศาลพิพากษาให้ติดคุกไปแล้ว โอกาสที่ทักษิณจะกลับเมืองไทยยังมีอยู่อีกหรือไม่ คนใกล้ชิดทักษิณหลายคนถูกศาลตัดสินจำคุกจนต้องหนีหัวซุกหัวซุนอยู่ในต่างประเทศ เรื่องนี้อเมริกาคงคัดค้านไม่ได้เพราะนี่คือกระบวนการยุติธรรมที่มีมาตรฐานเดียวกับทั่วโลก ท่านทูตลองสำรวจดูก็ได้ว่าเวลานี้คะแนนนิยมของ พล.อ.ประยุทธ์ จันทร์โอชา ทำไมทิ้งห่างคุณทักษิณและคุณยิ่งลักษณ์มากมายขนาดนี้
ท่านทูตลองหยิบไพ่ทักษิณในมือที่ท่านถืออยู่มาดูอีกครั้ง พลิกไปพลิกมา ดูให้รอบคอบ แล้วท่านคิดว่าท่านจะเล่น “ไพ่ทักษิณ”ต่อไปอีกหรือไม่ ถ้าท่านคิดว่าศูนย์อำนาจทางการเมืองยังอยู่กับพรรคเพื่อไทย ไพ่ทักษิณยังศักดิ์สิทธิ์ที่จะทำให้ผลประโยชน์ของสหรัฐในไทยได้รับการตอบสนองด้วยดี ท่านก็เล่นไพ่ทักษิณต่อไป และเรียกร้องให้มีการเลือกตั้งโดยเร็ว เพราะยิ่งปล่อยนานไป สถานะทางภูมิรัฐศาสตร์ของอเมริกาในภูมิภาคนี้ยิ่งเสียเปรียบมากขึ้นเพราะคุณทำตัวเองแต่ถ้าคุณคิดว่าศูนย์อำนาจได้ขยับไปทาง คสช.มากขึ้น ท่านก็ควรทบทวนวางบทบาททางการเมืองเสียใหม่ เพราะแม้แต่กระทรวงกลาโหมและหน่วยงานอื่นของสหรัฐก็ยังไม่เห็นด้วยกับนโยบายของกระทรวงต่างประเทศอเมริกัน ท่านทูตควรเปิดหูเปิดตาให้กว้างขึ้น อย่าเชื่อเพียงรายงานของ “สายลับอิทธิพล” เพียงไม่กี่คน ท่านต้องออกจาก“กับดักทักษิณ” ให้ได้